

**Vlada Crne Gore**

**Ministarstvo unutrašnjih poslova**

**Uvodno izlaganje**

**Državnog sekretara Ministarstva unutrašnjih poslova**

**i nacionalnog koordinatora za NATO**

**mr Dragana Pejanovića na konferenciji**

***“ Unapređenje stabilnosti u Jogoistočnoj Evropi – Crna Gora i jačanje kolektivnog sistema bezbjednosti”***

**srijeda, 29. mart 2017.**

Poštovani ministre Boškoviću, dekane Rakočeviću,dragi studenti, profesori, kolege,vase exelencije,

uvažene dame i gospodo,

Dozvolite mi da vas, na početku, sve srdačno pozdravim ispred Ministarstva unutrašnjih poslova i Komunikacionog tima Savjeta za članstvo u NATO i da izrazim zadovoljstvo organizovanjem ovog skupa čija je tematika posvećena procesu evroatlantskih integracija, posebno u trenutku kada je Crna Gora nadomak ispunjenju svoj glavnog spoljno-političkog cilja-članstva u sistemu kolektivne odbrane. Sinoćnja ratifikacija Pristupnog protokola u američkom Senatu s gotovo 100% podrškom, priznanje je i podrška Crnoj Gori da odlučno i snažno nastavi svojim putem integracije i razvoja.

Unaprijeđenje stabilnosti u JIE, vječita tema i vječiti izazov. Geografski položaj JIE-u čini „međuprostorom“, razmeđem istoka i zapada. Upravo zbog toga, kroz istoriju, bila je prostor sukobljavanja velikih sila, ali i sopstvenih trvenja. Područje JIE je izuzetno važno geostrateško i geopolitičko područje, interesna zona, koja je vjekovna težnja velikih sila s istoka i zapada. S tim u vezi je vjekovna nestabilnost, stalni sukobi i česti ratovi, koji su odnosili ljudske živote i pustošili teritoriju. Ali isto tako i stalna borba naroda za mir i slobodu, očuvanje države, razvoj i hvatanje priključka sa ostatkom razvijene Evrope.

Najbolji primjer za to je 20. vijek. Samo u 20. vijeku ovaj region je zahvatilo 7 sukoba: dva balkanska rata, dva svjetska, Božićni ustanak, rat u bivšoj Jugoslaviji, bombardovanje tadašnje SRJ. I danas, nažalost, čujemo pozive u rat, javno iznijete nacionalističke težnje o formiranju velikih država, kojima bi se izvršila aneksija teritorije Crne Gore, u cjelosti ili djelimično. Predsjednik Evropske komisija, Žan Klod Junker, nedavno je izjavio da bi, u slučaju raspada Evropske unije, imali rat na Balkanu.

Ovo je dovoljan podatak koji govori o konfliktnosti ovog regiona i potrebi integracije u nešto što će mu garantovati stabilnu budućnost. To je i prepoznato u državama JIE koje su usmjerile svoj spoljno-politički cilj ka unaprijeđenju dobrosusjetskih odnosa i regionalne saradnje, kao i integraciji u EU i NATO.

Zato se, ne samo u Crnoj Gori, s nestrpljenjem očekuje skoro članstvo Crne Gore u NATO savez. To će biti veliki iskorak, veliki doprinos očuvanju mira i stabilnosti u JIE, jačanju sistema kolektivne bezbjednosti i odbrane, a prije svega i iznad svega ovjera volje građana Crne Gore na referendum 2006. godine i priznanja s Berlinskog kongresa 1878. godine. I svih podviga i pobjeda iz teške ali slavne 1000 godišnje istorije Crne Gore.

Poštovane dame i gospodo, dragi prijatelji,

Sitem kolektivne odbrane je najbolji bezbjednosni okvir za Crnu Goru, za stabilizaciju odnosa, homogenizaciju društva, podsticaj daljem rastu i razvoju.

Zato je članstvo Crne Gore u Alijansi dobro za Crnu Goru. Ali dobro je i za Alijansu, jer nema velikih i snažnih država koje same mogu da odgovore izazovima savremenog društva, niti male države koja ne može da da doprinos u njihovom rješavanju.

Suština današnjih odnosa, kako u porodici, kolektivu, jednom društvu, tako i među državama je solidarnost. Suština sistema kolektivne bezbjednosti zasnovanog na Sjevernoatlantskom ugovoru je upravo solidarnost, pomoć i podrška, ne samo među članicama saveza, već i s partnerskim državama.

Uvažene dame i gospodo,

Koje su perspektive JIE? Stabilan i bezbjedan region! Region izvan sukoba. Region koji se suočava sa problemima na jedinstven način. Region koji svojim građanima daje jednake šanse za uspjeh, koji ekonomski napreduje i time poboljšava kvalitet života svojih stanovnika. Region koji štiti svoje interese ne na bazi prošlosti, već na bazi budućnosti. Region koji, zarad bezbjednosti, vodi politiku izvan ustanovljenih pravila igre i, kako kažu predstavnici Kopenhagenške škole, „određeno pitanje tretira kao pitanje posebne vrste politike, ili kao pitanje koje je iznad normalne politike“.

Na kraju, zahvaljujem vam se na pažnji i želim uspješan rad na Konferenciji.